Foto: HRT



U EMISIJI "Nedjeljom u 2" Aleksandra Stankovića gostovao je Marijan Hanžeković, čiji odvjetnički ured radi na poslovima ovrhe neplatiša HRT-ove pristojbe.



"Svatko od nas želi da ga se voli, nije lako kad se svaki dan moraš dokazivati i čovjek mora naći način kako se nositi s tim", kazao je Hanžeković odmah na početku emisije, pa dodao kako predlaže da svi svoje račune plaćaju na vrijeme, jer u tom slučaju dodatnih naplata ne bi bilo.



Hanžeković tvrdi da ovrhe u Hrvatskoj vodi 4.700 odvjetnika, dodajući kako se "nijedan odvjetnik nije obogatio samo na ovrhama, pa nisam ni ja".



Rekao je kako se država i bilježnik uvijek naplate, a odvjetnik ima nenaplaćenih 60 posto potraživanja iako je odvjetnička usluga u slučaju ovrha - besplatna. Odgovarajući na pitanje kako je dobio posao za HRT vezano za ovrhe kazao je kako taj posao nije dobio nego ga je "izmislio", dodavši kako je svoje usluge bivšem ravnatelju HRT-a Mirku Galiću ponudio - besplatno.

Stanković je upitao Hanžekovića je li istina da polovica njegovih prihoda dolazi od ovrha, te da u poslu s HRT-om zaradi od 800 tisuća do milijun kuna godišnje. Hanžeković je ovaj podatak potvrdio, ali dodao kako ne smatra da je njegova zarada previsoka s obzirom na troškove. Na pitanje jesu li odvjetničke tarife previsoke, odgovorio je da su mizerne.

Na pitanje smeta li mu Most koji želi da HRT ovrhe provodi samostalno, Hanžeković je kazao kako njegov ured zarađuje i na drugim poslovima. "Ono što predlaže Most je protuustavno. Oni se moraju svidjeti biračima, a ljudi ne vole plaćati. Gospodin Bulj je ovršen 11 puta - što nije pohvalno za zastupnika", kazao je Hanžeković kojemu je "kultura neplaćanja - neshvatljiva". Dodao je da svaki pretplatnik HRT-a dobije tri opomene prije ovrhe te da je rok za podizanje ovrhe godinu dana, jer bi inače došlo do zastare.

Stanković je također upitao Hanžekovića vrše li njegovi mediji "prekomjerno granatiranje" Mosta i protivnika Zakona o ovrhama, potvrđujući to izdanjem Jutarnjeg lista u kojem je na dvije stranice objavljeno čak sedam tekstova u kojima se brani sporni zakon. Hanžeković je negirao da vrši utjecaj na novinare i urednike oko njihovog pisanja i dodao da potiče pluralizam u svojim listovima te da autori samo izražavaju vlastito mišljenje.

Hanžeković je također niječno odgovorio na pitanje voditelja je li Jutarnji list u biti glasnogovornik bankarskog sektora, s obzirom da Hanza media ima velike dugove prema bankama. Naveo je da njegova tvrtka svoje dugove uredno vraća, da će ove godine biti na pozitivnoj nuli i da njihove tiskovine imaju solidnu tiražu.

Tekst se nastavlja ispod oglasa

Stanković je Hanžekovićua pitao i za njegovo plaćanje 15 milijuna kuna jamčevine za Milana Bandića. Kako to da je platio jamčevinu Bandiću ako, kako kaže, s njim nije prijatelj niti išta očekuje od njega zauzvrat? Hanžeković je odgovorio da je proces protiv Bandića politički proces i da je to napravio zbog sebe, a ne zbog Bandića. Novi državni odvjetnik Dinko Cvitan doveden je upravo sa zadatkom da podigne optužnicu protiv gradonačelnika Zagreba, izjavio je Hanžeković, iako je priznao da za to nema dokaza. Negirao je i da njegova usluga ima veze s njegovim poslovima za Zagrebački holding.

Za kraj, Stanković je Hanžekovića pitao i za njegovo članstvo u Trilaterali i masonskoj, odnosno slobodno zidarskoj loži. Hanžeković je rekao da Trilaterala nije tajno društvo, da su svi podaci dostupni na internetu. Njega je u organizaciju pozvao Franjo Luković, a od Hrvata je član još i Emil Tedeschi. Kolinda Grabar-KItarović nije članica otkad je stupila na predsjedničku funkciju.

Što se masona tiče, Hanžeković je pojasnio da njihov svjetonazor počiva na ideji slobode, bratstva i jedinstva koja seže još od Francuske revolucije i pada feudalizma. Dodao je da su slobodni zidari u Hrvatskoj ostvarili značajan društveni doprinos, navodeći primjer Andrije Štampara, ali i da je glavna svrha organizacije "obrada sirovog kamena" , odnosno, učiniti sebe boljom osobom.